**Referat fra Litauenreisen November 2015 v/Edrund**

**Emne:** All good things come to an end

Kjære venner – gamle og nye.

Dagene flyr avgårde, og vi har enda ikke landet helt etter juleturen. Ut med en koffert og hjem med fire.... Det som er enda viktigere er alt vi hadde med oss av gode minner, av nye vennskap, og ikke minst har vi med oss en innstendig bønn om å komme igjen! Og den kommer fra mange: myndighetene både her og der, rotarianere, rotaractere (“vi lærer så mye av dere”) sosialarbeidere og ikke minst alle familiene som får hjelp. En av familiene vi har fulgt lengst (9 år) ble besøkt søndag, og mammaen gråt. Det betyr så mye at dere kommer, sa hun, at noen bryr seg om oss. Og med nye vinduer i hele huset, tette dører og denne gang skrivepult og stoler var både hun og ungene overseg lykkelige. Jeg lovet å overbringe deres “aciu – aciu” til dere alle. De har fremdeles brønn ute, så vi får se hva det blir til neste år.

Nå har det kommet så mange takkens ord, og Jan og jeg er ydmyke i forhold til alt som er skrevet. Men det er vi som skal takke. Hvis vi ikke hadde jobbet sammen på tvers av klubbgrenser og egeninteresser, tenkt fellesskap og felles innsats så hadde det aldri blitt hva det er. Våre venner i Litauen sier at de har lært noe om samarbeid av oss.  Mange hoder som kan tenke, mange hender som kan ta et tak, mange som kan komme med ideer og ikke minst mange som kan bidra økonomisk slik at stadig flere får nødvendig hjelp.

I år har vi i tillegg til det som ble sendt herfra kjøpt inn: spill og leker til alle familiene på to barnehjem (etter ønske fra dem – det er 14 “barnehjemsfamilier”)  godtposer til ungene på Bandzos8 gassovner 4 mikroovner 2 støvsugere 4 små kjøleskap 2 små vaskemaskiner 6 store kjøleskap 5 store vaskemaskiner skrivebord stoler barnevogn babyutstyr

Det kom pengegaver som gjorde at vi kunne kjøpe inn enda mer enn det vi først hadde bestilt, og det er ingen tvil om at det er mange mødre som nå ser en lysere hverdag i møte.

Det kommer takkebrev og bilder etterhvert.

Vennskap er grunnlaget, sa Paul Harris. Vi bygger videre på det, og når vi henger på “service above self”, “to do good in the world” og årets motto “be a gift to the world”, så kan vi vel si at vi prøver å etterleve det også ved vår felles innsats for naboer i øst.

*Turens morsomste øysblikk*: Da Bjørn skulle få på seg nissedrakten. Jeg har ikke hatt det så morsomt på lang tid

*Det mest rørende*: MANGE – MANGE... Mia som fikk boks med avtrykk av familiens hender og lapper med gode ønske, Berit Hem (så mange Berit’er..)med varmt sjal til en jevnaldrende dame som IKKE hadde det så godt, familiene vi besøkte, takknemligheten... og VENNSKAPET. Det er godt å være ønsket.

*Det mest givende*: at vi får lov å overbringe gleder fra varme hjerter her hjemme

*Det viktigste:* Dette er fredsarbeid, og det er viktigere enn noengang at vi opprettholder og forsterker kontakten med våre venner i østerled.

*Den største gleden*: At vi er sammen om dette!!

**Utsagnet om at dette var den siste juleturen er herved kjent dødt og maktesløst. Vi dra på ny tur neste år.** Hvordan den blir får vi diskutere både internt og med våre venner østpå.

Så en bønn til dere alle: **Vi trenger en liten evaluering av turen for å sikre at vi i alle fall prøver å forbedre, foredle, justere ect. Vær snill å sende noen ord til meg så skal vi ta det med på neste komitemøte. Din oppfatning av turen, positive og negative ting.** Da har vi mulighet til å gjøre det bedre neste år.

Vi vet et par ting som alle har kommentert hvert eneste år, og som vi igjen har formidlet til våre venner i Litauen – uten å få gjennomslag.

Musikk på festkvelden og færre taler – VI ØNSKER Å HA MULIGHET TIL Å SNAKKE SAMMEN.

Mindre grupper hos familiene – I år var det planlagt tre rotarianere i hver gruppe, men litt dårlig internkommunikasjon i Kupiskis gjorde at det ble familiebesøk der på lørdag, og dermed alle våre fordelt på andre familier, dvs større grupper.

Utover litt sånn småplukk håper jeg at dere har hatt det like fint som vi har. Og at dere formidler dette i klubbene. Kanskje noen andre har lyst til å være med og oppleve naboland med godt øl, varme hjerter, arbeidsomme mennesker og et fantastisk språk. Og mange som trenger oss, som trenger en nabo som bryr seg.

Takk til dere alle fra oss to. Jan hilser!

Edrund